  Виталий Пронин М. АтАмановМихаил Атаманов улонзэ сӥзиз калыклы Таиз ар Грак ёросын ялэмын Михаил Атамановлэн ареныз. Та пумысен но мукет ужпумъёсъя кенешиськом филология наукаосъя докторен, Россиысь Писательёслэн огазеяськонзылэн ёзчиеныз, Ижкарлэн-Удмурт епархилэн референтэныз, Грак ёрослэн дано адямиеныз Михаил Атамановен. - Михаил Гаврилович, вордскем палъёсады тӥледыз туж сӥлы каро. Грак ёросын тазэ арез тӥляд нимыныды герӟало. - Туэ сентябре мыным 70 арес тырме. Гракысь Ашальчи Окилэн музееныз кивалтӥсь Михаил Козлов ёрос администрацие таӵе ӵектонэн потэм. Отын сое умоен лыдъяллям. Мон понна со дан но выль сюлмаськонъёс. Пӧртэм пумиськонъёс чакламын. Тани алигес Пуклёысь (Вылӥ Эгра), Вужгуртысь (Вуж Эгра), Муркемырысь (Байтуганово) калыкен, школаын дышетскисьёсын пумиськонъёсы вуылӥ.- Эграпал калыклы черк пуктон бордын но кӧня ке арзэ тыршиськоды ни. - Пуклёен Вужгурт вискысь шай вӧзы часовня гинэ пуктыны чакласьком вал. 2006-тӥ арын интызэ вӧсям. Лэсьтӥськон сямен адямиос мылкыд каризы черк ӝутыны, алтарез но, пе, мед луоз. Озьы вӧзаз колокольня пуктӥм. Черк сӥземын Архистратиг Михаиллы. Кылем арын сентябре, удмурт кылын литургия чирдыса, кирос ӝутӥм. Пуктӥськыны кутскем бере ортчылӥзы кулэм муртэ отпевать каронъёс - та шайвылэ эгравылъёс но артысь гуртъёсын улӥсьёс кулэмъёсты вато. Алнаш ёросысь Ӟуннялась но ёросысьтымы Новогорский черкогуртысь батюшкаосты ӧтчало. Мартэ Москваын синод люкаськоз, соку ик тодом ни, кин епископ луоз та черкын.- Михаил Гаврилович, кин юрттэмен, черк пуктӥське? - Нырысь пуктӥськизы гуртоосмы, собере Алнаш ёросысь ужасьёсты ӧтимы. Липетсэ липизы Ижысь лэсьтӥськисьёс. Коньдон ачим люкай. 1 миллион манетлэсь тросгес кутӥськиз ни. Ӧй ке но куры, 20 сюрс палазэ гуртоос люказы. Кылемын на выж вылэ плитка вӧлдыны, борддоръёсаз штукатурка шуккыны. Йылаз-пумаз вуттыны эшшо 100 сюрс манет пала кулэ луоз на. Пенсиме люкасько, мыным аслым улыны трос ик коньдон кулэ ӧвӧл. Сентябре, 70 арес тырмонэлы, лэсьтӥськон ужъёс йылпумъяськыны кулэ.- Пуклёын тӥледлы сӥзем музей но вань. - Оло, гуртэ улыны берто шуыса, колхоз музей вӧзы пристрой лэсьтӥ. Вужгуртысь анай-атай юртмы ӧвӧл ни, нош Пуклё - гурт поселенилэн шорыз. Юрт пичи гинэ, но чебер. Сое ӝутыны ачим ик коньдон сётӥ. Тау Грак ёрослэн йырызлы Михаил Арсентьевичлы, кироспиелы, лэсьтӥськон ужъёсты радъямез понна. Соку Крестьянинов колхозэн кивалтэ вал ай. Со юртын али музей. Отчы люкамын атай юртысьтым котыр, наукаен, черкен герӟаськем ужъёсы, шаерысьтымы дано суредасьёсын Пётр Ёлкинэн, Валентин Белыхен, Вячеслав Костылевен, Владимир Кашинэн лэсьтэм портретъёсы. Элькунысьтымы искусствоосъя школаысь нылпиослэн но суредъёссы вань, дышетӥсьсы Василий Морозов.Та музейын дышетскисьёс понна пӧртэм занятиос ортчытъя Пуклё шор ёзо школаысь ӟуч кылъя но литературая дышетӥсь, шаерчи Любовь Долгова. Библиотекаын ужасьёс но пумиськонъёс ортчытъяло. Шаерысьтымы сяна, вуыло кунгож сьӧрысь куноос. - Берло дыре трос калыкез бугыртӥды Библияез удмурт кылэ берыктэменыды. - Библияез берыктон бордын 22 ар ужай, 1991-тӥ - 2013-тӥ аръёсы, Алексий II Патриархлэн бакель каремезъя. Юрттӥз мыным Марья Картано - Хельсинкиысь Библияез берыктонъя институтысь богословской редактор. Книга печатласькиз трос калык юрттэмъя. Православнойёс понна со 5 сюрс тиражен печатласькиз, протестантъёслы - 2 сюрс 500 экземплярен. Со книгаос ваньмыз сямен вӧлмизы, солы калык кулэяське.Удмурт Библия потэм бере сое сӥлы карон ужрадъёс, пумиськонъёс пӧртэм интыосын ортчылӥзы, адямиос асьсэос доразы ӧтчазы. Нырысетӥ презентация ортчиз Удмурт театрын 2013-тӥ арын 21-тӥ ноябре. Калык зал тыр люкаськиз. Отчы вуылӥзы Финляндиысь, Швециысь, Эстониысь, Москваысь библейской огазеяськонъёсысь делегациос. Пумиськонъёс озьы ик ортчизы Удмурт кун университетын, Алнашын, Пичи Пургалан, Уваын, Вавожын, Татарстанысь Кукмор ёросысь удмуртъёс дорын. Казаньысь удмурт общиналэн вазиськемезъя кылем арын мае презентация ортчиз Казаньысь Духовной семинариын. Отын мон удмурт кылын литургия ортчытӥ. Библия понна черодъёс кылдылӥзы, со дунтэк вӧлмытэмын.- Михаил Гаврилович, куд-огез лыдъяло, калыкез Инмар доры нуыса, удмуртлыксэс ыштыны юрттӥськоды. - Удмурт кыл котькытын чузъяськыны кулэ: черкын но, университетъёсын но, кивалтэтын но. Христианствое нуисько шуыса, пыкыло язычникъёс. Нош кӧня соос асьмелэн, вашкала осконэз утисьёс? Шаерамы соос 5 процент но ӧвӧл. Алнаш ёросысь Кузебай гуртысь но калык тросэз чукынэмын. Тросэз вашкала сям-йылолъёс ньӧмыз понна возисько. Собере, калык культураез, историез тодон, сӥлы карон люкетэ шат осконэн ӵош вамышъяны.1990-тӥ аръёсы куаш поттон ӝутӥзы мон пумысен, газет бамъёсады но со вал. Христианство, пе, ваньзэ быдтэ ни: удмурт кылмес но, дӥськутмес но, сямъёсмес но. Талы пумит мон гожтэтэн но вазиськи вал: кин люкетэ йырады айшон керттыны, куэм дӥськут дӥсяны, ас кылыныды вераськыны? Инмарлы оскисьёс пумит шат солы? Тани Библия презентациосы тросэз удмурт дӥськутэн ветлӥзы, удмурт сямен вераськизы. Берло дыре черкын но удмурт службаос ортчыло, та уж быдэсмиз калык куремъя ик. Отчы но нылкышноос удмурт дэремен лыкто, нокин уг алы. Казаньын ортчем презентацие но удмурт дӥськутэн ветлӥзы. Калыкез ас палад сокем берыктэмед потэ ке, лэсьты ук мар ке но: куала пукты, куриськонъёсын ӟеч-ӟеч книга гожты. Мар весь люконэз? Национальной культуралы пумит христианство уг мыны, уката ик дурбасьтэ. Патриарх Кирилл но вера калык культураез оскон пыр, Иисус Христос пыр утён сярысь.- Али мар бордын ужаськоды? - Канонической Библияез берыктэме бере басьтӥськи неканоническойзэ берыктон борды - таиз черкын уг кутӥськы. Куд-ог калыкъёс сое берыкто, кудъёсыз - уг. Удмуртъёс трос, 600 сюрс пала, уноез соос оско. Со оскон ик луонлык сётӥз неканонической Библияез берыктыны, со векчигес гинэ. Быдэсак сямен дась ни, али тупатъян бордын ужасько. Марья Картано сое эскериз ни.Удмурт кун университетысь филология факультетэ дышетскыны пыреме дырысен та вакытозь тыршисько ни «Язык земли Удмуртской. Историко-этимологический словарь топонимов Волго-Уральского региона» книга дасян бордын. Со ог 1000 бамен потоз. Печатласькоз элькун типографиын. Уж секытэн мынэ, 3 ар пала выриськом ни словарез печатлан бордын. Компьютерен бичасьёс гинэ ог 7 мурт вал, трос тупатонъёсыз луо. Со огшоры текст ӧвӧл, одӥгзэ, шуом, курсивен гожтоно, мукетсэ сьӧдэн тодмостоно. Огшоры словарен уд ӵошаты, со энциклопедия выллем. Туалаосыз сяна, отчы пыремын трос бырем гуртъёслэн нимъёссы, соослэн историзы, воршуд нимъёс, пӧртэм топонимъёс.65 арес тырмонэлы поттӥ вал 2 сюрс пала тиражен «Происхождение удмуртского народа» монография. Со туж ӝог вӧлмиз. Нош кыллюкам 100 экземплярен поттыны чакламын. Та выллем книгаез солэсь тросэн поттыны кулэлыкез но ӧвӧл, малпасько. Коньдонэн юрттӥз Германиын улӥсь Виктор Березин, Библияез поттыны но со 300 сюрс манет висъяз вал. Малпасько, вордӥськем нуналэлы таиз но книга дась луоз. - Тӥ филологияя 7 монография гожтӥды, 300-лэсь ятыр статьяослэн авторзы, кылдытӥды «Тангыра» эпос, гожъяськоды тодэ ваёнъёсын чеберлыко книгаос. Газетамы но осконэн герӟаськем бамъёс дасялляды, «Мынам Удмуртие» телерадиокомпаниын но оскисьёсын вераськыны дыр шедьтӥськоды. Ку ваньзэ тае лэсьтыса вуттӥськоды?- Неканонической Библияез дасясько черкын, словарь бордын ужасько дорын, висказ-висказ дыр шедьтӥсько грак калыке сярысь очеркъёс гожтон бордын пукыны, пумиськонъёсы ветлыны. Вӧй вылтӥ кадь номыр уг мыны. Озьы ке но аслэсьтым улонме мон быдэсак сӥзи удмурт калыкелы, со сярысь сюлмаськыса ик, ужасько.Лия Малых Суредаз Пётр Ёлкин Теги: МихаилАтаманов тодмонимъёс тршорын  